CELEX: 52018PC0535
Language: hr
Date: 2018-07-16
Title: Prijedlog PROVEDBENE ODLUKE VIJEĆA o davanju odobrenja Španjolskoj da na električnu energiju koja se izravno dostavlja plovilima na vezu u luci primjenjuje sniženu stopu trošarine u skladu s člankom 19. Direktive 2003/96/EZ

EUROPSKA KOMISIJA
            Bruxelles, 16.7.2018.
            COM(2018) 535 final
            2018/0287(NLE)
            Prijedlog
            PROVEDBENE ODLUKE VIJEĆA
            o davanju odobrenja Španjolskoj da na električnu energiju koja se izravno dostavlja plovilima na vezu u luci primjenjuje sniženu stopu trošarine u skladu s člankom 19. Direktive 2003/96/EZ
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Oporezivanje energenata i električne energije u Uniji uređeno je Direktivom Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                     1
                   (dalje u tekstu „Direktiva o oporezivanju energije” ili „Direktiva”). 
               
               
                  U skladu s člankom 19. stavkom 1. te direktive, dodatno odredbama utvrđenima posebno u njezinim člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja razine oporezivanja radi provođenja pojedinih politika.
               
               
                  Cilj je ovog prijedloga dopustiti Španjolskoj primjenu snižene stope trošarine na električnu energiju koja se izravno dostavlja plovilima na vezu u luci (dalje u tekstu „električna energija s kopna”). Tim se smanjenjem namjerava dati gospodarski poticaj instalaciji i upotrebi električne energije s kopna kako bi se smanjilo onečišćenje zraka u lučkim gradovima i poboljšala kvaliteta lokalnog zraka radi zdravstvene koristi stanovnika. 
               
               
                  Cilj je mjere koja će se primjenjivati u Španjolskoj i smanjenje utjecaja pomorskog prometa na okoliš.
               
               
                  Dopisom od 12. travnja 2018. španjolska tijela obavijestila su Komisiju da namjeravaju primjenjivati sniženu stopu poreza na električnu energiju od 0,50 EUR po MWh na električnu energiju s kopna na razdoblje od šest godina počevši od 1. srpnja 2018. Ta je stopa poreza jednaka najnižoj stopi oporezivanja električne energije za poslovne potrebe, kako je utvrđena Direktivom 2003/96/EZ. 
               
               
                  Zatraženom mjerom Španjolska želi osigurati poticaj za upotrebu električne energije s kopna, koja se smatra alternativom koja manje zagađuje od proizvodnje električne energije na plovilima koja su na vezu u luci. Španjolska trenutačno primjenjuje ad valorem trošarinu na električnu energiju od 5,11269632 % konačne cijene, uključujući sve poreze i davanja osim trošarina i poreza na dodanu vrijednost. U španjolskom se zakonodavstvu zahtijeva i poštovanje minimalnih razina utvrđenih u članku 10. stavku 1. i tablici C u Prilogu I. toj direktivi, tj. da se utvrđena trošarina od 0,50 EUR po MWh za poslovne potrebe i 1 EUR po MWh za privatnu upotrebu električne energije naplaćuje kad bi plaćanje trošarine ad valorem dovelo do manje porezne obveze.
               
               
                  Trenutačno se električna energija s kopna oporezuje po općoj stopi od 5,11269632 % naplaćenoj na cijenu električne energije. Španjolska tijela procjenjuju da je cijena električne energije bez trošarine i poreza na dodanu vrijednost otprilike 170 EUR po MWh, a da je porezna stopa na električnu energiju s kopna izražena u EUR po MWh otprilike 8,69 EUR. Komisijina analiza tržišta električne energije u EU-u upućuje na to da su prosječne cijene električne energije za industrijski sektor u Španjolskoj niže
                     2
                  . U svakom slučaju, točan je iznos trošarine naplative po MWh za električnu energiju s kopna trenutačno iznad 0,50 EUR.
               
               
                  S druge strane, prema članku 14. stavku 1. točki (c) Direktive o oporezivanju energije države članice moraju izuzeti energente koji se upotrebljavaju za proizvodnju električne energije na brodovima na vezu u lukama, a mogu to učiniti i za električnu energiju proizvedenu na brodovima za plovidbu unutarnjim plovnim putovima u skladu s člankom 15. stavkom 1. točkom (f) te direktive. 
               
               
                  Španjolska tijela navela su da bi se sniženje poreza primjenjivalo na sve brodove osim privatnih plovila za rekreaciju
                     3
                  , što znači da bi se umanjenjem poreza mogli okoristiti svi brodovi uključeni u komercijalnu plovidbu, neovisno o veličini ili zastavi.
               
               
                  Španjolska tijela obavijestila su Komisiju da u španjolskim lukama trenutačno nema objekata za električnu energiju s kopna i da je teško procijeniti porezne rashode zbog predmetne mjere. Španjolska tijela navela su i da plovila neće imati obvezu upotrebe električne energije s kopna. Prema njihovim proračunima čini se da će sniženje poreza dovesti do maksimalnih godišnjih poreznih rashoda od približno 150 000 EUR. Rezultat se temelji na tome da je procijenjeni ukupni broj trgovačkih brodova koji bi se mogli opskrbiti električnom energijom s kopna 2 700, da je potrošnja električne energije po brodu u španjolskim lukama otprilike 20 000 MWh godišnje i da je cijena električne energije 170 EUR po MWh, uključujući sve poreze i davanja osim trošarine i poreza na dodanu vrijednost.
               
               
                  Španjolska je zatražila da se ovlaštenje izda na razdoblje od šest godina, što je najdulje razdoblje navedeno u članku 19. stavku 2. Direktive, počevši od 1. srpnja 2018.
               
               
                  Sniženjem poreza Španjolska želi poticati brodare da se koriste električnom energijom s kopna kako bi se smanjile emisije koje se prenose zrakom i buka koji nastaju izgaranjem goriva na plovilima na vezu te emisije CO2. Primjenom snižene stope poreza ojačala bi se konkurentnost električne energije s kopna u odnosu na upotrebu pogonskih goriva na plovilima, koja je oslobođena od plaćanja poreza.
               
            
            
               •Dosljednost s postojećim odredbama politike u određenom području
            
            
               Oporezivanje električne energije uređeno je Direktivom 2003/96/EZ, posebice člankom 10. Člankom 14. stavkom 1. točkom (c) propisuje se obvezno oslobođenje od poreza za električnu energiju proizvedenu na plovilu. Člancima 5., 15. i 17. omogućuje se državama članicama da primjenjuju diferencirane poreze, uključujući oslobođenja i sniženja, na određene načine uporabe električne energije. Međutim, te odredbe, kakve jesu, ne omogućuju niže oporezivanje električne energije s kopna.
            
            
               
                  Ta je mjera državna potpora i u području je primjene zakonodavstva EU-a u vezi s tim predmetom, posebno Uredbe Komisije 651/2014/EU
                     4
                  .
               
            
            
               Procjena mjere na temelju članka 19. Direktive 2003/96/EZ
            
         
         
            
               
                  Tekst članka 19. stavka 1. prvog podstavka Direktive glasi: 
               
               
                  Dodatno odredbama u prethodnim člancima, posebno člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja radi provođenja pojedinih politika.
               
               
                  Španjolska tijela predmetnim sniženjem poreza nastoje ostvariti cilj poticanja osiguravanja električne energije brodovima na vezu u lukama na način kojim se manje šteti okolišu te time i cilj poboljšanja kvalitete lokalnog zraka. Komisija je već preporučila upotrebu električne energije s kopna kao alternative proizvodnji električne energije na plovilima na vezu i time prepoznala njezine prednosti u pogledu zaštite okoliša
                     5
                  . Trenutačno bi porez na električnu energiju kojom se opskrbljuju plovila na vezu iznosio 8,69 EUR po MWh. Traženo sniženje stvorilo bi dodatni poticaj za upotrebu te tehnologije, koji iznosi otprilike 8 EUR po MWh, te bi se tako pridonijelo navedenom cilju politike. 
               
               
                  Mogućnost uvođenja povoljnijeg poreznog tretmana na električnu energiju s kopna može se predvidjeti u skladu s člankom 19. te direktive jer je cilj tog članka omogućiti državama članicama uvođenje dodatnih oslobođenja ili sniženja radi provedbe pojedinih politika.
               
               
                  Španjolska je zatražila da se mjera primjenjuje na najdulje razdoblje dopušteno člankom 19. stavkom 2., tj. šest godina. U načelu bi razdoblje primjene odstupanja trebalo biti dovoljno dugo da se lučki operateri ne obeshrabre u pogledu potrebnih ulaganja u objekte za električnu energiju s kopna. Šest godina osigurat će najveću moguću pravnu sigurnost brodarima koji moraju planirati svoja ulaganja u brodsku opremu.
               
            
            
               Pravila o državnim potporama
            
            
               Snižena porezna stopa od 0,50 EUR/MWh koju predviđaju španjolska tijela jednaka je najnižoj razini oporezivanja električne energije za poslovne potrebe u EU-u u skladu s člankom 10. Direktive 2003/96/EZ. Stoga se čini da je mjera obuhvaćena člankom 44. Uredbe Komisije 651/2014/EU, kojim se određuju uvjeti pod kojima se potpora u obliku sniženja poreza za zaštitu okoliša u skladu s Direktivom 2003/96/EZ može izuzeti od obveze prijave državne potpore. Međutim, u ovoj fazi nije moguće utvrditi jesu li ispunjeni svi uvjeti iz te Uredbe i ne dovodi li se prijedlogom provedbene odluke Vijeća u pitanje obveza države članice da osigura poštovanje pravila o državnim potporama, posebno u slučaju potpore na koju se primjenjuje izuzeće, a koja je obuhvaćena Uredbom Komisije 651/2014/EU.
            
            
               •Dosljednost u odnosu na druge politike Unije
            
            
               Politika zaštite okoliša i klimatska politika
            
            
               Zatražena mjera najvećim se dijelom odnosi na EU-ovu politiku zaštite okoliša. U mjeri u kojoj će pomoći smanjenju upotrebe pogonskih goriva na plovilima u lukama, mjerom će se zapravo pridonijeti cilju poboljšanja kvalitete lokalnog zraka. U članku 13. Direktive 2008/50/EZ o kvaliteti zraka
                  6
                zahtijeva se da države članice osiguraju da se razine nekoliko onečišćivača zraka zadrže ispod graničnih vrijednosti utvrđenih u toj direktivi. Na temelju te obveze od država članica zahtijeva se da pronađu rješenja za probleme kao što su emisije s brodova na vezu u lukama, ako je relevantno, te je moguće zamisliti da će se u lukama s tim problemima poticati upotreba električne energije s kopna u okviru cjelokupne strategije za kvalitetu zraka.
            
            
               Vjerojatno je i da će mjera dovesti do smanjenja emisija CO2 do određene mjere jer mješavina električne energije iz obalne mreže emitira manje ugljika nego električna energija koja se proizvodi upotrebom pogonskih goriva na plovilima, zahvaljujući većoj učinkovitosti sustava i razlici u ulaznim gorivima. U tom se kontekstu može napomenuti da prema navodima španjolskih tijela, s obzirom na to da su izvori energije iz električne mreže djelomično obnovljivi (38 % u 2015. s uzlaznim trendom, a procijenjeno na oko 90 do 100 % u 2050.), ona očekuju da upotreba električne energije s kopna dovede do smanjenja emisija stakleničkih plinova u Španjolskoj. Iako je intenzitet emisija ugljika za dodatnu opskrbu električnom energijom obično veća od količine za prosječnu mješavinu električne energije i iako ona uvelike ovisi o dobu dana kada dođe do dodatne potražnje, smanjenje emisija CO2 nastalo zahvaljujući mjeri moglo bi biti relativno znatno. 
            
            
               Energetska politika
            
            
               Mjera je u skladu s Direktivom 2014/94/EU o uspostavi infrastrukture za alternativna goriva
                  7
                kojom se obrađuje pitanje postavljanja objekata za opskrbu električnom energijom s kopna u lukama gdje postoji potražnja za takvim objektima i troškovi nisu nerazmjerni u odnosu na koristi, uključujući koristi za okoliš. Priznata je u kao cilj od zajedničkog interesa za dodjelu državne potpore na temelju članka 107. stavka 1. UFEU-a
                  8
               .
            
            
               Treba podsjetiti na to da je važan razlog za nepovoljan položaj električne energije s kopna u odnosu na konkurenciju taj što je njezina alternativa, tj. električna energija koja se proizvodi na plovilima u pomorskim lukama, trenutačno u potpunosti oslobođena od plaćanja poreza: osim što je od plaćanja poreza oslobođeno pogonsko gorivo koje se upotrebljava u proizvodnji električne energije, što odgovara uobičajenom stanju u skladu s člankom 14. stavkom 1. točkom (a) Direktive 2003/96/EZ, od plaćanja poreza oslobođena je i sama električna energija proizvedena na plovilu (vidjeti članak 14. stavak 1. točku (c) Direktive 2003/96/EZ). Iako se može smatrati da je to oslobođenje teško uskladiti s ciljevima Unije u pogledu zaštite okoliša, u njemu se odražavaju razmatranja o praktičnosti. Naime, za oporezivanje električne energije proizvedene na plovilu bila bi potrebna izjava brodovlasnika, čiji je poslovni nastan često u trećoj zemlji, ili brodara o količini potrošene električne energije. U izjavi bi osim toga trebalo utvrditi udio električne energije potrošene u teritorijalnim vodama države članice u kojoj postoji obveza plaćanja poreza. Time bi se stvorilo veliko administrativno opterećenje za vlasnike brodova koji bi te izjave morali davati za svaku državu članicu na čije se teritorijalne vode to odnosi. Pod tim se uvjetima može opravdati nekažnjavanje alternative električnoj energiji s kopna, pri čijoj se proizvodnji manje onečišćuje okoliš, tako da se Španjolskoj dopusti primjena snižene stope oporezivanja.
            
            
               Prometna politika
            
            
               Mjera je u skladu s Preporukom Komisije 2006/339/EZ o poticanju uporabe električne energije s kopna za brodove na vezu u lukama Unije
                  9
                i s Komunikacijom Komisije o strateškim ciljevima i preporukama za politiku pomorskog prometa EU-a
                  10
               .
            
            
               Unutarnje tržište i pošteno tržišno natjecanje
            
            
               U odnosu na unutarnje tržište i pošteno tržišno natjecanje, mjerom se samo smanjuje postojeća razlika u poreznom tretmanu dvaju konkurentnih izvora električne energije za plovila na vezu, tj. proizvodnje na plovilu i električne energije s kopna, nastala zbog oslobođenja od plaćanja poreza na pogonska goriva.
            
            
               U pogledu tržišnog natjecanja među brodarima, prvo je potrebno naglasiti da trenutačno vrlo mali broj plovila upotrebljava električnu energiju s kopna u komercijalnom smislu. Stoga bi do znatnog narušavanja tržišnog natjecanja moglo doći samo između plovila koja bi imala koristi od zatražene mjere preusmjeravanjem na električnu energiju s kopna i onih koja bi nastavila s proizvodnjom električne energije na plovilima. Iako je teško precizno predvidjeti troškove jer to predviđanje ponajviše ovisi o razvoju cijene nafte, najnovije dostupne procjene upućuju na to da se općenito ni potpunim oslobađanjem od plaćanja poreza operativni troškovi električne energije s kopna u većini slučajeva ne bi bili niži od troškova proizvodnje na plovilu
                  11
                te potpuno oslobađanje stoga ne bi ni u kojem slučaju predstavljalo znatnu korist u tržišnom natjecanju za brodare koji upotrebljavaju električnu energiju s kopna u odnosu na one koji električnu energiju proizvode na plovilima. U tom se slučaju nikako ne može očekivati prethodno opisano znatno narušavanje  jer će Španjolska poštovati najnižu razinu oporezivanja električne energije za poslovne potrebe propisanu Direktivom 2003/96/EZ. Nadalje, pristup električnoj energiji s kopna bit će omogućen dotičnim brodovima neovisno o zastavi i neće uzrokovati povlašteniji porezni tretman nacionalnih gospodarskih subjekata u odnosu na njihove konkurente iz drugih država članica EU-a.
            
            
               S obzirom na tržišno natjecanje među lukama, očekuje se da će bilo kakav utjecaj na trgovinu među državama članicama, koji bi mogao nastati promijene li plovila svoje rute radi mogućnosti da po sniženoj stopi poreza troše električnu energiju s kopna, biti zanemariv. U situaciji u kojoj je, kako je prethodno navedeno, barem kratkoročno malo vjerojatno da upotreba električne energije s kopna postane gospodarski isplativija od proizvodnje električne energije na plovilima unatoč sniženju poreza, malo je vjerojatno i da će to sniženje poreza na električnu energiju s kopna znatno narušiti tržišno natjecanje među lukama navodeći plovila na promjenu plana puta s obzirom na dostupnost te mogućnosti.
            
         
         
            
               Vremenski okvir predložen za ovlaštenje primjene snižene stope poreza sličan je vremenskom okviru iz prijedloga Komisije od osam godina za oslobođenje od plaćanja poreza na električnu energiju s kopna. Malo je vjerojatno da će se analiza provedena u prethodna dva odlomka promijeniti prije datuma isteka mjere.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 19. Direktive Vijeća 2003/96/EZ.
            
            
               •Supsidijarnost (za neisključivu nadležnost) 
            
            
               Područje neizravnog oporezivanja obuhvaćeno člankom 113. UFEU-a samo po sebi ne pripada isključivoj nadležnosti Europske unije u smislu članka 3. UFEU-a.
            
            
               Međutim, u skladu s člankom 19. Direktive 2003/96/EZ Vijeću je u okviru sekundarnog prava dana isključiva nadležnost za ovlašćivanje države članice da uvede daljnja oslobođenja ili sniženja u smislu te odredbe. Stoga države članice ne mogu preuzeti ulogu Vijeća. Prema tome, načelo supsidijarnosti ne može se primijeniti na ovu provedbenu odluku. U svakom slučaju, budući da ovaj akt nije nacrt zakonodavnog akta, nije ga potrebno proslijediti nacionalnim parlamentima u skladu s Protokolom br. 2 uz Ugovore radi preispitivanja usklađenosti s načelom supsidijarnosti.
            
            
               •Proporcionalnost
            
            
               
                  Prijedlog je u skladu s načelom proporcionalnosti. Sniženje poreza ne prelazi razinu koja je nužna za postizanje predmetnog cilja.
               
            
            
               •Odabir instrumenta
            
            
               Predloženi instrument: provedbena odluka Vijeća. 
            
            
               Člankom 19. Direktive 2003/96/EZ predviđena je samo ta vrsta mjere.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacija/provjera primjerenosti postojećeg zakonodavstva
            
            
               Nije potrebna evaluacija postojećeg zakonodavstva zbog ove mjere.
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Španjolska i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
         
         
            
               
                  Ovaj se prijedlog odnosi na ovlašćivanje pojedine države članice na njezin zahtjev te stoga procjena učinka nije potrebna.
               
               
                  Prema informacijama koje je dostavila Španjolska, mjera bi imala ograničeni učinak na porezne prihode te bi stopa trošarine na električnu energiju s kopna i dalje bila iznad najniže razine oporezivanja utvrđene Direktivom 2003/96/EZ. Španjolska očekuje pozitivni učinak mjere na ostvarivanje svojih ciljeva zaštite okoliša i osobito poboljšanje kvalitete lokalnog zraka u lučkim gradovima.
               
            
            
               •Primjerenost propisa i pojednostavnjivanje
            
            
               
                  Mjerom se ne predviđa pojednostavnjivanje. Ona se temelji na zahtjevu koji je podnijela Španjolska i odnosi se samo na tu državu članicu.
               
            
            
               •Temeljna prava
            
            
               
                  Mjera ne utječe na temeljna prava.
               
            
            
               4.UTJECAJ NA PRORAČUN
            
            
               
                  Mjera ne dovodi do financijskog ili administrativnog opterećenja Unije. Prijedlog stoga ne utječe na proračun Unije.
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Nije potreban plan provedbe. Ovaj prijedlog odnosi se na ovlaštenje za sniženje poreza koje se izdaje pojedinačnoj državi članici na njezin zahtjev. Daje se na ograničeno razdoblje od šest godina. Stopa poreza koja će se primjenjivati jednaka je minimalnoj razini oporezivanja utvrđenoj Direktivom o oporezivanju energije. Mjera se može evaluirati u slučaju zahtjeva za obnavljanje nakon isteka šestogodišnjeg razdoblja.
               
            
            
               •Detaljno obrazloženje posebnih odredbi prijedloga
            
            
               U članku 1. propisuje se da će se Španjolskoj dopustiti da primjenjuje sniženu stopu trošarine na električnu energiju izravno isporučenu plovilima na vezu u lukama u Španjolskoj. Porezna stopa ne smije biti niža od 0,50 EUR po MWh, tj. najniže razine oporezivanja električne energije za poslovne potrebe utvrđene tom direktivom. Isporuka električne energije po sniženoj stopi privatnim plovilima za rekreaciju, kako su definirana člankom 14. stavkom 1. točkom (c) drugim podstavkom Direktive 2003/96/EZ, neće biti moguća. 
            
            
               Člankom 2. propisuje se da se zatraženo ovlaštenje daje s učinkom od dana priopćenja odluke na šest godina, odnosno na najdulje razdoblje dopušteno tom direktivom, kao što je Španjolska zatražila.
            
            
               2018/0287 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o davanju odobrenja Španjolskoj da na električnu energiju koja se izravno dostavlja plovilima na vezu u luci primjenjuje sniženu stopu trošarine u skladu s člankom 19. Direktive 2003/96/EZ
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
         
         
            
               uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                  12
               , a posebno njezin članak 19.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom od 12. travnja 2018. Španjolska je zatražila ovlaštenje za primjenu snižene stope trošarine na električnu energiju koja se izravno dostavlja plovilima na vezu u luci („električna energija s kopna”) u skladu s člankom 19. stavkom 1. Direktive 2003/96/EZ.
            
            
               (2)Sniženjem trošarine koje namjerava primijeniti Španjolska želi poticati upotrebu električne energije s kopna. Upotreba takve električne energije smatra se za okoliš manje štetnim načinom osiguravanja potrebne električne energije na plovilima na vezu u lukama u usporedbi s upotrebom pogonskih goriva na tim plovilima.
            
            
               (3)U mjeri u kojoj se pri upotrebi električne energije s kopna izbjegavaju emisije onečišćujućih tvari koje proizlaze iz upotrebe pogonskih goriva na plovilima na vezu, njome se pridonosi poboljšanju kvalitete lokalnog zraka u lučkim gradovima. Pod posebnim uvjetima strukture za proizvodnju energije u Španjolskoj očekuje se da će se upotrebom električne energije iz obalne mreže umjesto električne energije proizvedene upotrebom pogonskih goriva na plovilima dodatno smanjiti emisije CO2. Stoga se očekuje da će se mjerom doprinijeti ciljevima politika Unije u području zaštite okoliša, zdravlja i klime.
            
            
               (4)Dopuštanje Španjolskoj da primjenjuje sniženu stopu trošarine na električnu energiju s kopna ne prelazi okvire onoga što je potrebno za povećanje upotrebe električne energije s kopna jer će proizvodnja električne energije na plovilima u većini slučajeva i dalje biti konkurentnija alternativa. Iz istog razloga i zbog toga što predmetna tehnologija trenutačno nije dostupna u Španjolskoj, nije vjerojatno da će mjera izazvati znatno narušavanje tržišnog natjecanja tijekom njezina trajanja niti će negativno utjecati na pravilno funkcioniranje unutarnjeg tržišta. 
            
            
               (5)U skladu s člankom 19. stavkom 2. Direktive 2003/96/EZ svako ovlaštenje odobreno prema tom članku treba biti strogo vremenski ograničeno. Kako bi se osiguralo da je razdoblje valjanosti ovlaštenja dovoljno dugo da se lučki operateri ne obeshrabre u pogledu potrebnih ulaganja, primjereno je dati zatraženo ovlaštenje na razdoblje od šest godina, podložno općim odredbama povezanima s tim pitanjem koje bi mogle biti donesene u skladu s člankom 113. Ugovora o funkcioniranju Europske unije (UFEU) i koje postanu primjenjive prije predviđenog datuma isteka razdoblja valjanosti ovlaštenja.
            
            
               (6)Ovom se Odlukom ne dovodi u pitanje primjena pravilâ Unije o državnim potporama,
            
            
               DONIJELO JE OVU ODLUKU: 
            
            
               Članak 1.
            
            
               Španjolskoj se odobrava primjena snižene stope trošarine na električnu energiju koja se izravno dostavlja plovilima na vezu u lukama, osim privatnih plovila za rekreaciju, uz uvjet poštovanja najnižih razina oporezivanja iz članka 10. Direktive 2003/96/EZ.
            
            
               Članak 2.
            
            
               Ova Odluka proizvodi učinke od dana priopćenja. Prestaje važiti šest godina nakon tog datuma. 
            
            
               Međutim, ako Vijeće, djelujući na temelju članka 113. UFEU-a, utvrdi opća pravila o poreznim pogodnostima za električnu energiju s kopna, ova Odluka prestaje važiti na dan početka primjene tih općih pravila.
            
            
               Članak 3.
            
            
               Ova je Odluka upućena Kraljevini Španjolskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 283, 31.10.2003., str. 51.
               
               
                  
                     (2)
                  
                        Usp. COM(2016) 769 final od 13. studenoga 2016.
               
               
                  
                     (3)
                  
                        Pojam „privatno plovilo za rekreaciju” definiran je u članku 14. stavku 1. točki (c) drugom podstavku Direktive 2003/96/EZ.
               
               
                  
                     (4)
                  
                        Uredba Komisije (EU) br. 651/2014 o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014., str. 1.–78.).
               
               
                  
                     (5)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s kopna za brodove na vezu u lukama Zajednice (SL L 125, 12.5.2006.).
               
               
                  
                     (6)
                  
                        Direktiva 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (SL L 152, 11.6.2008., str. 1.).
               
               
                  
                     (7)
                  
                        Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1.–20.).
               
               
                  
                     (8)
                  
                  
                        C(2014) 2231 final od 9. travnja 2014.
                  
               
               
                  
                     (9)
                  
                        Preporuka Komisije 2006/339/EZ od 8. svibnja 2006. o poticanju uporabe električne energije s kopna za brodove na vezu u lukama Zajednice (SL L 125, 12.5.2006.).
               
               
                  
                     (10)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Strateški ciljevi i preporuke za politiku pomorskog prometa EU-a do 2018.; COM(2009) 8 final od 21. siječnja 2009.
               
               
                  
                     (11)
                  
                        Usp. Ugovor o uslugama povezanima s emisijama s brodova, Glavna uprava za okoliš Europske komisije: Dodjeljivanje, smanjenje i tržišni instrumenti, zadatak 2.a – Električna energija s kopna, kolovoz 2005., 
                  http://ec.europa.eu/environment/air/pdf/task2_shoreside.pdf
                  . Analiza troškova provodi se za tri luke: Göteborg (Švedska), Juneau i Long Beach (SAD).
               
               
                  
                     (12)
                  
                        SL L 283, 31.10.2003., str. 51.